
Forgó fekete lyukak és az Event Horizon Teleszkóp feketelyuk-felvételei

Az Univerzum legrejtélyesebb objektumaiként számontartott fekete lyukak mind az elméleti fizikai, mind a kozmológiai és a csillagászati kutatásokban központi szerepet játszanak. A vákuumbeli Einstein-egyenlet forgó fekete lyukat tartalmazó megoldását Roy Kerr új-zélandi matematikus-fizikus találta meg, melyet a tiszteletére Kerr-téridőnek neveztek el. A Kerr-téridő vizsgálatával feltárhatjuk a Kerr fekete lyukak rejtelmes tulajdonságait, valamint alkalmazhatjuk forgó égitestek környezetének leírására, legyen szó a M87* szupermasszív fekete lyukról vagy saját csillagunkról, a Napról.
Dolgozatom célja a Kerr-téridővel kapcsolatos alapvető ismeretek áttekintése és összegzése. Elsőként egy megoldási módszert mutatok be, amellyel a vákuum Einstein-egyenletből, a megfelelő határfeltételek és feltevések mellett a Kerr-téridőt jellemző metrikus tenzor áll elő. A metrika ismeretében, annak vizsgálatával feltérképezem a Kerr fekete lyuk szerkezetét, vizsgálva annak speciális tulajdonságokkal rendelkező régióit. Ismertetem a Penrose-mechanizmust, amely segítségével energiát lehet kinyerni a fekete lyukból, valamint bemutatom, hogyan lehet a megfelelő koordináták használatával ábrázolni a téridő teljes kauzális szerkezetét oly módon, hogy elférjen egy papírlapon. Ezt követően bemutatom a közelmúlt egy igen nagy jelentőségű csillagászati eredményét: az Event Horizon Teleszkóp által készített képeket két szupermasszív fekete lyukról, és azt, hogy a felvételekből milyen fizikai következtetéseket vonhatunk le. A képeknek közreadtak olyan változatát is, melyekből a környező mágneses mezőkre lehet következtetni. Dolgozatom végén ezért az elektromágneses teret a Kerr-téridőben jellemző Maxwell-egyenleteket vizsgálom, aminek számos felhasználási lehetősége van.



